Predsjednik Mosta Božo Petrov obratio se javnosti i rekao kako će potpredsjednik Vlade i ministar uprave Ivan Kovačić te ostala trojica Mostovih ministara danas podnijeti ostavke. “Mi više nismo dio ove vlade”, rekao je Petrov u Hrvatskom saboru.

“Mi ovim potezom pokazujemo da nam nije stalo do fotelja, već do Ustava. Ovim potezom sprječavamo ustavnu krizu i pokazujemo odgovornost”, rekao je Petrov. Pozvao je Plenkovića da pokaže većinu zbog koje je srušio Vladu. “Sve se ovo događa zbog zaštite ministra financija i stanja u Agrokoru”, rekao je.

‘Vidjet će se tko je srušio ovu Vladu’

Upitan hoće li i on podnijeti ostavku, Petrov kaže kako će, u trenutku kad dođu potpisi i zahtjev za njegovim opozivom, uvrstiti tu točku u dnevni red.

“Nećemo se igrati, kao što se HDZ igrao prošle godine, kad je bilo riječi o smjeni Tomislava Karamarka. Ići će po dnevnom redu i prvo što će se raspraviti je točka o opozivu ministra financija i vidjet će se tko je srušio ovu Vladu i raspravit će se afera Agrokor”, kaže Petrov.